b'\n_START_ARTICLE_\nGerard de Ridefort\n_START_PARAGRAPH_\nGerard de Ridefort (n. 1141 \xe2\x80\x93 1. lokakuuta 1189) oli temppeliherrain ritarikunnan suurmestari vuosina 1184\xe2\x80\x931189._NEWLINE_Gerard de Ridefort oli luultavasti syntyj\xc3\xa4\xc3\xa4n flaami. H\xc3\xa4n tuli L\xc3\xa4hi-it\xc3\xa4\xc3\xa4n 1170-luvulla ja oli aluksi Tripolin kreivin Raimund III:n palveluksessa. H\xc3\xa4n riitaantui kuitenkin is\xc3\xa4nt\xc3\xa4ns\xc3\xa4 kanssa ja siirtyi Jerusalemin kuninkaan palvelukseen. Vuonna 1179 Baudouin IV nimitti de Ridefortin kuningaskunnan marsalkan virkaan. My\xc3\xb6hemmin h\xc3\xa4n liittyi temppeliherroihin ja vuonna 1183 h\xc3\xa4nest\xc3\xa4 tuli j\xc3\xa4rjest\xc3\xb6n senesalkki. Lokakuussa 1184 de Ridefort valittiin ritarikunnan suurmestariksi._NEWLINE_Vuonna 1187 Gerard de Ridefort hy\xc3\xb6kk\xc3\xa4si 100 temppeliritarin ja joidenkin johanniittojen kanssa Saladinin poikaa al-Afdalia vastaan. Al-Afdal komensi kuitenkin yli 5000 miehen joukkoa ja l\xc3\xb6i eurooppalaiset helposti. Johanniittain suurmestari Roger de Moulins sai surmansa taistelussa ja de Ridefort haavoittui, mutta s\xc3\xa4ilyi hengiss\xc3\xa4._NEWLINE_Saman vuoden hein\xc3\xa4kuussa Gerard de Ridefort johti temppeliherroja Hattinin taistelussa. Ristiretkel\xc3\xa4iset k\xc3\xa4rsiv\xc3\xa4t tappion, ja Gerard de Ridefort ja joukko temppeliherroja joutui Saladinin vangiksi. Muut temppeliherrat teloitettiin, mutta Saladin s\xc3\xa4\xc3\xa4sti suurmestarin hengen. Saladin lupasi p\xc3\xa4\xc3\xa4st\xc3\xa4\xc3\xa4 de Ridefortin vapaaksi, jos t\xc3\xa4m\xc3\xa4 pystyisi suostuttelemaan temppeliherrat luovuttamaan er\xc3\xa4\xc3\xa4n linnoituksensa ilman taistelua. T\xc3\xa4ss\xc3\xa4 de Ridefort onnistui, ja Saladin piti lupauksensa ja p\xc3\xa4\xc3\xa4sti de Ridefortin vapaaksi._NEWLINE_Vapauduttuaan de Ridefort meni Tortosaan, jossa h\xc3\xa4n johti temppeliherrojen linnan puolustusta. Vuonna 1189 de Ridefort osallistui Akkon piiritykseen. H\xc3\xa4n kuoli joko taistelussa tai Saladin teloitti h\xc3\xa4net taistelun j\xc3\xa4lkeen.'